APSTIPRINĀTS

ar Nacionālā kino centra

19.01.2015. rīkojumu Nr.1

Ar grozījumiem, kas veikti

līdz 28.12.2022. (rīkojums 70).

**Nacionālā kino centra ekspertu komisiju nolikums**

**I. Vispārīgie jautājumi**

1. Nolikums nosaka Nacionālā kino centra, turpmāk – Kino centrs, organizēto filmu nozares projektu konkursu ekspertu komisiju izveidošanas un darba kārtību.
2. Ekspertu komisijas tiek izveidotas, pamatojoties uz Ministru kabineta 22.10.2010. noteikumu Nr.975 „Kārtība, kādā Nacionālais kino centrs piešķir publisko finansējumu filmu nozares projektiem” 30. un 31.punktu.
3. Kino centrs filmu nozares projektu (turpmāk – projekti) izvērtēšanai izveido šādas ekspertu komisijas:
	1. spēlfilmu ekspertu komisija;
	2. dokumentālo filmu ekspertu komisija;
	3. animācijas filmu ekspertu komisija;
	4. kopražojuma filmu ekspertu komisija;
	5. citu filmu nozares projektu ekspertu komisija.
4. Gadījumos, kad Kino centra organizētos konkursos tiek iesniegts filmas projekts, kas atbilst vairākiem filmu veidiem (spēlfilma, dokumentālā filma vai animācijas filma), projektu kopīgi izvērtē attiecīgās šā nolikuma 3.punktā norādītās ekspertu komisijas.
5. Kino centrs var izveidot ekspertu komisiju atsevišķam konkursam, ņemot vērā noteiktos konkursa mērķus un specifiku.

**II. Ekspertu komisiju sastāvs un izveide**

1. Katrā no ekspertu komisijām ietilpst vismaz trīs komisijas locekļi, no kuriem ne mazāk kā viens ir Kino centra pārstāvis, kurš organizē un vada komisijas darbu.
2. Komisijas sastāvā iekļauj speciālistus, kuriem ir zināšanas vai darba iemaņas filmu nozarē. Pirms ekspertu komisijas sastāva apstiprināšanas, Kino centrs uzaicina Latvijas filmu nozares nevalstiskās organizācijas un nozares speciālistus pieteikt ekspertu kandidātus, publicējot aicinājumu Kino centra mājaslapā [www.nkc.gov.lv](http://www.nkc.gov.lv). Kandidātus darbam ekspertu komisijās var ieteikt filmu nozares nevalstiskās organizācijas; pieteikumi tiek pieņemti arī no individuāliem pretendentiem. Pieteikumi jāiesniedz saskaņā ar Kino centra noteiktiem termiņiem un tos var iesniegt tikai elektroniska dokumenta formā, kas parakstīts ar drošu elektronisko parakstu, nosūtot to Kino centram uz e-pasta adresi nkc@nkc.gov.lv , obligāti norādot tēmas ailē: Ekspertu konkurss.
3. Pieteikumā jāiekļauj:
	1. **individuālajiem pretendentiem** - IESNIEGUMA PIETEIKUMA VEIDLAPA (šī Nolikuma 1.pielikums) un CV;
	2. **organizāciju pieteiktajiem pretendentiem** – pieteicēja organizācijas brīvā formā rakstīta pieteikuma vēstule, norādot pieteikto pretendentu vārdus, uzvārdus, vēstulei pievienojot pieteikto pretendentu apliecinātu (-as) IESNIEGUMA PIETEIKUMA VEIDLAPU (-AS) (šī Nolikuma 1.pielikums) un CV.
4. Pretendentu atlasi saskaņā ar šā Nolikuma 2.pielikumā noteiktajiem vērtēšanas kritējiem veic Kino centrs. Komisiju izveidošana notiek šādi:
	1. **Spēlfilmu, dokumentālo un animācijas filmu ekspertu komisiju izveidošanai** saraksts ar ne vairāk kā 5 (pieciem) augstāko punktu skaitu ieguvušiem pretendentiem katrā no filmu veidiem tiek virzīts izskatīšanai Filmu padomē. Izvērtējot ekspertu kandidātus, Filmu padome sniedz priekšlikumus Kino centra vadītājam par iespējamiem ekspertu kandidātiem spēlfilmu, dokumentālo un animācijas filmu komisijas sastāvam. Ņemot vērā Filmu padomes ieteikumu, lēmumu par filmu ekspertu komisiju sastāvu pieņem Kino centra vadītājs.
	2. **Kopražojuma filmu ekspertu komisiju** Kino centra vadītājs izveido, pieaicinot pa vienam ekspertam no spēlfilmu, dokumentālo un animācijas filmu ekspertu komisijas un iekļaujot komisijas sastāvā arī vienu Kino centra pārstāvi.
	3. **Citu filmu nozares projektu ekspertu komisiju** Kino centra vadītājs izveido, pieaicinot nozares ekspertus un iekļaujot komisijas sastāvā vismaz vienu Kino centra pārstāvi.
5. Ekspertu komisiju locekļi nedrīkst piedalīties kādā no vērtējamiem projektiem, gūt materiālu labumu no vērtējamiem projektiem vai jebkādā citā veidā pārstāvēt vērtējamo projektu iesniedzēju intereses.
6. Eksperti, izņemot Kino centra pārstāvi, var darboties vienas komisijas sastāvā ne ilgāk kā 3 (trīs) gadus pēc kārtas.
7. Lai veicinātu sabiedrības interešu ievērošanu, ekspertu komisiju darbā saskaņā ar Kino centra vadītāja rīkojumu var līdzdarboties Kino centra uzaicināti vai kultūras un sabiedrisko organizāciju izvirzīti pārstāvji, kas ekspertu komisijām sniedz konsultatīvus ieteikumus, atbalstot publiskā finansējuma piešķiršanu tādiem filmu projektiem, kas ir aktuāli un nozīmīgi Latvijas filmu skatītājiem Latvijā.

**III. Ekspertu komisiju funkcijas un uzdevumi**

1. Ekspertu komisiju uzdevumi:
	1. saskaņā ar spēkā esošajiem normatīvajiem aktiem, Kino centra apstiprinātiem konkursu nolikumiem, projektu vērtēšanas veidlapām un šo nolikumu izvērtēt Kino centra organizētajos konkursos iesniegtos projektus, kas pretendē uz publiskā finansējuma saņemšanu;
	2. saskaņā ar šajā nolikumā noteikto kārtību sniegt Kino centra vadītājam atzinumu par katra iesniegtā projekta atbalstīšanu vai atteikumu piešķirt finansējumu, savā darbībā ievērojot valsts līdzekļu lietderīgas izlietošanas principus;
	3. pirms atzinumu sniegšanas Kino centra vadītājam uzklausīt piesaistītos konsultatīvos pārstāvjus un iepazīties ar to sniegtajiem ieteikumiem publiskā finansējuma sadalē;
	4. ieteikt finansējuma saņemšanai profesionālus, mākslinieciski un tehniski augstvērtīgus, finansiāli un tehniski realizējamus projektus;
	5. pēc attiecīgā konkursa rezultātu paziņošanas pēc pieprasījuma tikties ar konkursā neatbalstīto projektu iesniedzējiem un autoriem;
	6. sekot atbalstīto projektu realizācijas gaitai, pēc nepieciešamības analizēt gatavos darbus.
2. Ekspertu uzdevumi:
	1. izvērtēt konkursos iesniegtos projektus pēc noteiktajiem projektu vērtēšanas kritērijiem, ievērojot noteikto projektu izvērtēšanas kārtību, aizpildot projektu vērtēšanas veidlapu;
	2. saskaņā ar Kino centra sastādīto konkursa norises grafiku klātienē un neklātienē, izmantojot elektroniskos saziņas līdzekļus, aktīvi piedalīties ekspertu komisijas sēdēs, apspriedēs, projektu prezentācijās u.c.;
	3. pēc Kino centra pieprasījuma sniegt rakstisku pamatojumu konkrēta projekta individuālajam vērtējumam, kā arī komisijas kopējam atzinumam par finansējuma piešķiršanu konkrēta projekta atbalstīšanai vai atteikumu piešķirt finansējumu.
3. Ekspertu komisijām ir tiesības:
	1. pieprasīt no projektu iesniedzējiem papildu~~s~~ informāciju par projektu;
	2. uzaicināt projektu iesniedzējus uz pārrunām;
	3. pieaicināt komisijas darbā speciālistus ar padomdevēja tiesībām;
	4. ieteikt Kino centram pagarināt konkursu termiņus vai izsludināt atkārtotus konkursus esošā finansējuma ietvaros;
	5. sniegt Kino centram ieteikumus jautājumos, kas saistīti ar projektu konkursu organizēšanu.
4. Eksperti, izņemot Kino centra pārstāvjus, par eksperta pienākumu pildīšanu saņem atlīdzību no Kino centra pamatbudžeta līdzekļiem, tās apmēru nosaka atbilstoši izvērtējamo projektu un komisijas sēžu (tai skaitā piedalīšanās projektu publiskajās prezentācijās) skaitam, ievērojot šādus kritērijus:
	1. Ekspertu atlīdzība par katru Kino centra konkursos izvērtēto projektu (summas ir uzrādītas bez darba devēja sociālā nodokļa summas):
		1. ar Kino centra atbalstu ražošanā esošs filmu projekts – **15,00 EUR**;
		2. spēles īsfilmas, dokumentālās filmas, projekta attīstīšanas, t.sk. scenārija atbalsta projekts – **15,00 EUR**;
		3. īsmetrāžas animācijas filmas projekts – **20,00 EUR**;
		4. cits filmu nozares projekts – **15,00 EUR**;
		5. pilnmetrāžas spēlfilmas, pilnmetrāžas animācijas filmu projekts – **40,00 EUR**.
	2. Ekspertu atlīdzība par katru sēdi (tai skaitā piedalīšanās publiskajās prezentācijās) – **30,00 EUR.**
	3. Ekspertam izmaksājamā kopējā atlīdzība tiek noteikta pēc uzdevumu izpildes noslēgtajā uzņēmuma līguma nodošanas – pieņemšanas aktā. 14.1. un 14.2.punktā minētās summas ir uzrādītas bez darba devēja sociālā nodokļa summas. Kopējā atlīdzībā tiek iekļauti visi normatīvajos aktos paredzētie nodokļi.

**IV. Konsultatīvie pārstāvji**

1. Konsultatīvo pārstāvju uzdevumi:
	1. iepazīties ar konkursos iesniegtajiem projektu pieteikumiem;
	2. saskaņā ar Kino centra sastādīto konkursa norises grafiku klātienē vai neklātienē (tiešsaistē) piedalīties projektu prezentācijās, ja tādas paredzētas;
	3. pēc projektu publiskajām prezentācijām, ja tādas paredzētas, klātienē un/vai neklātienē, izmantojot elektroniskos saziņas līdzekļus, tikties ar ekspertu komisijām un iepazīstināt ar savu redzējumu par konkursa ietvaros prioritizējamiem filmu projektiem, akcentējot to aktualitāti un nozīmīgumu Latvijas filmu skatītājiem Latvijā;
	4. ieteikumus un to pamatojumu ekspertu komisijām iesniegt arī rakstveidā saskaņā ar Kino centra sagatavotu veidlapu. Konsultatīvo pārstāvju ieteikumi tiek pievienoti kā pielikums ekspertu komisiju sēžu protokoliem/ sniegtajiem atzinumiem Kino centra vadītājam.
2. Konsultatīvie pārstāvji par šī nolikuma 15.punktā noteikto uzdevumu veikšanu attiecīgajā konkursā saņem fiksētu atlīdzību **50,00 EUR** (bez darba devēja sociālā nodokļa summas) **par vienu filmu projektu publisko prezentāciju dienu** saskaņā ar Kino centra izsludināto konkursa grafiku. Atlīdzība tiek izmaksāta no Kino centra pamatbudžeta līdzekļiem. Kopējā atlīdzībā tiek iekļauti visi normatīvajos aktos paredzētie nodokļi.

**V. Ekspertu komisiju darbība**

1. Filmu projektus atbilstoši Filmu likuma 8. panta pirmās daļas nosacījumiem (t.s. kultūras kritēriji) ekspertu komisijas vērtē un atzinumus pieņem sēdēs, lēmumus pieņemot ar vienkāršu balsu vairākumu.
2. Vērtējot projektus pēc kvalitātes vērtēšanas kritērijiem, ekspertu komisiju locekļi individuāli aizpilda projektu vērtēšanas veidlapas un iesniedz tās Kino centra pārstāvim apkopošanai, ņemot vērā, ka katra projekta gala vērtējums ir visu komisijas locekļu kopējais vidējais punktu skaits.
3. Pēc ekspertu individuālo vērtējumu apkopošanas, bet pirms gala atzinumu sniegšanas Kino centra vadītājam, ekspertu komisijas locekļi klātienē vai neklātienē, izmantojot elektroniskos saziņas līdzekļus, vienojas par kopīgu atzinumu un tā nosacījumiem. Ja komisija savā atzinumā iesaka projektu atbalstīt, tā norāda, kādā finansējuma apjomā un uz kādiem nosacījumiem. Komisijai ir tiesības savā atzinumā par finansējuma piešķiršanu norādīt precīzu veicamo darbu apjomu un ieteikumus projekta turpmākai veidošanai. Ja ekspertu komisijai neizdodas vienoties par gala atzinuma nosacījumiem, ekspertu atšķirīgie viedokļi tiek pievienoti gala atzinumam, kas tiek iesniegts Kino centra vadītājam.
4. Ekspertu komisiju sēdes protokolē Kino centra pārstāvis.
5. Ekspertu komisiju atzinumiem ir ieteikuma raksturs. Izvērtējot ekspertu komisiju atzinumus, lēmumu par katra iesniegtā projekta atbalstīšanu vai atteikumu piešķirt finansējumu pieņem Kino centra vadītājs.
6. Līdz konkursu rezultātu publiskošanai ekspertu komisiju atzinumi ir konfidenciāli.
7. Sabiedrības informēšanu par konkursu norisi nodrošina Kino centrs.

1.pielikums

Nacionālā kino centra ekspertu komisiju nolikumam

**Nacionālā kino centra Ekspertu komisijas kandidāta**

**Iesnieguma pieteikums**

Darbam Nacionālā kino centra

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ierakstīt attiecīgo - SPĒLFILMU, ANIMĀCIJAS FILMU, DOKUMENTĀLO FILMU)

EKSPERTU KOMISIJĀ.

Es, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

 (vārds, uzvārds)

adrese \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

kontakttālrunis, e-pasta adrese\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

ar savu parakstu apliecinu:

1) ka esmu iepazinies/-usies ar Nacionālā kino centra Ekspertu komisiju nolikumu;

2) pieteikumā sniegtā informācija ir pilnīga un patiesa.

Pretendents \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 VĀRDS, UZVĀRDS

*Dokuments ir parakstīts ar drošu elektronisko parakstu un satur laika zīmogu.*

2.pielikums

Nacionālā kino centra ekspertu komisiju nolikumam

**vērtēšanas kritēriji**

**spēlfilmu, animācijas un dokumentālo filmu ekspertu kandidātiem**

|  |  |
| --- | --- |
| **Atbilstības kritērijs** | **Punktu skaits** |
| Augstākā izglītība audiovizuālajā/ vizuālajā/ teātra mākslas jomā | 1 |
| Filmu veidošanas pieredze (vismaz pēdējos 5 kalendārajos gados), veicot galvenā radošā personāla pienākumus: |  |
| režisors | 1 |
| scenārija autors | 1 |
| komponists | 1 |
| filmas/ animācijas mākslinieks | 1 |
| operators | 1 |
| montāžas režisors | 1 |
| skaņas režisors | 1 |
| Filmu producenta pieredze  | 1 |
| Filmu producenta starptautiskā pieredze kopražojumu veidošanā | 1 |
| Filmu izplatītāja vai filmu demonstrētāja pieredze | Pieredze pēdējos 5 kalendārajos gados | 1 |
| Darba pieredze, veicot pasniedzēja pienākumus augstākās audiovizuālās jomas izglītības iestādēs | 1 |
| Darba pieredze valsts, pašvaldību un privātās institūcijās, vērtējot audiovizuālās nozares projektus | 1 |
| Darba pieredze audiovizuālā mantojuma saglabāšanā, satura programmēšanā un veicināšanā | 1 |
| Profesionāla darba pieredze filmu kritikas jomā | 1 |
| Dalība starptautiskos audiovizuālās jomas tālākizglītības kursos, semināros un darbnīcās | 1 |
| Filmu nozares nevalstiskās organizācijas deleģējums | 1 |
| **Kopā** | 17 |